
Alustuseks tuleks meenutada asja selguse mõttes, kust me alustasime. Riigi administreerimise seisukohast oli tollase ENSV halduse korraldus ja valitsemispraktika totaalselt Moskva-kesksed. Oma taasiseseisvumiseks, sh. riigiloomeks ja selleks vajaliku meile võidukaks „seaduste sõjaks“, millest räägivad siin teised, kasutasime me edukalt ära ajaloolise võimaluste akna. S.t. mitte ainult NLiidu nõrgenemise, vaid ka laiemalt sellega seotud globaalse süsteemse kriisi pakutu.
Siiski tuleb tõe huvides vabaneda müütidest, et kõik toimus vaid loomulikult ja lihtsalt nn. Laulva revolutsiooni vormis. Tuleb rääkida järjepidevast protsessist, mis algas juba enne 1990.a. Sest miski ei teki ei millestki ega kao eikuhugi. Meie liikumise protsess taasvabanemise poole kiirenes ja struktureerus süsteemseks pärast IME programmi käivitumist ja  ka teistele saatusekaaslastele eeskujuks saanud Suveräänsusdeklaratsiooni vastuvõtmist.
IME rolli on seejuures teenimatult alahinnatud. Tegelikult kujunes sellest meie eelis, sest selle teostamise käigus tekkis meile aktiivsete muutuste kavandamise koostööplatvorm meie parimate ajude jaoks. Seda nii majanduslik-sotsiaalse arengu kui ka omariikluse praktilise korraldamise ideestiku kujundamise vormis.  
Kuigi vormiliselt oli IME-s põhirõhk majandusreformidel, toimus selle varjus kolm olulist protsessi – tekkis koostööformaat aktiivsetele inimestele, nö. muutuste agentide võrgustike  ja vastavate liidrite tekkeks ja know-how omandamiseks-kasutamiseks, loodi üksjagu esialgsete regulatsioonide projekte ja samm-sammult ka hakati rakendama ning algatati halduskorralduse reform, milles sisaldusid elemendid omariikluse jaoks vajalikuks praktiliseks valitsemiseks. Seda isegi juba senise riigivalitsemise raamistikus. See protsess kiirenes peale seniste ENSV võimuorganite tipu IME-ga osalist kaasaminekut 1989.a., mille ühe näitena oli senise keskse plaanimajanduse südame - Riikliku Plaanikomitee - ümberkorraldamine turupõhisusele suunduva majanduse koordinaatoriks - Majandusministeeriumiks. 
Juba siis tekkis ka meile tollal iseloomulik programmiline lähenemine senise asjade korralduse ümberpööramiseks, mida jätkati praktikas iseseisvumise saavutamise valitsusprogrammiga mais 1990.a. ja iseseisvumise nn.3x3 programmiga augusti lõpust 1991.a.
Seejuures hakati ka oma riigi algeid looma juba enne 20.augustit 1991. Valitsemismudeli muutmisega tehti algust juba Indrek Toome valitsuse ajal, mis toetus professor Jaak Leimanni poolt juhitud ekspertkomisjoni, kuhu oli au kuuluda ka minul, ettepanekutele. Enne seda oli ENSV-s 95 erinevat valitsustaseme ametiasutust ja koondist, millest pärast 1989.a. detsembri reformiga likvideerimist või funktsioonide ühendamist ja transformeerimist jäi peaministrile küll 8 asetäitjat, neist 4 esimest, 26 ministeeriumi, lisaks 15 muud komiteed ja (pea)valitsust. Järgnenud uues, demokraatlikult valitud Ülemnõukogu kinnitatud Taasvabanemise valitsuses jäi lisaks valitusjuhile juba vähem - 20 ministrit, kellest 3 olid portfellita. Hiljem majandusminister prof. Leimanni ja riigiminister Vare vedamisel vaadati riigi valitsemisorganisatsioon veelkord ümber ja optimeeriti, aga loodi juurde ka iseseisva riigi toimimiseks vajalikke, seni mitte eksisteerinud institutsioone. 1991.a. kaotati veel kaks ministeeriumi – side- ja majandusressursside ministeerium, mis ühendati vastavalt Transpordi- ja Kaubandusministeeriumitega ning ministreid jäi 18. Mitmed majandusega tegelevad organisatsioonid aga reorganiseeriti riigiettevõteteks. Lisaks loodi ka uusi juhtimisstruktuure, mida Moskva-keskses administreerimiskorralduses polnud meie jaoks olemaski, millest edaspidi juttu.
Eraldi vajab märkimist asjaolu, et nii, nagu ka 1917.a. alustasime me 1989.a. tollastes võõrvõimu tingimustes ikkagi veel poliitiliselt piiripealset omaette võimubaasi loomist alt üles läbi kohaliku omavalitsuse reformi, mida valmistasid ette tulemuslikus koostöös Ülemnõukogu Presiidiumi, kus ma tollal selles vallas olin aktiivselt tegev, ja Valitsuse vastavate struktuuride vahel. Selle baasil loodi nii uus KOV seadusandlus, sh. esimene tegelikult demokraatlikel alustel ja Vene okupatsioonigarnisoni senist suurt osalust piirav KOV valimisseadus, hiljem aga moodustus riigiministri juhtimisel KOV reformi koordineeriv Valitsuse Haldusreformikomitee, mille suunamisel viidi läbi kohaliku võimu poolt tegeliku omavalitsusliku staatuse omandamise reform, mis tõi nad nõukaaegsest õigusetust seisundist välja ja õpetas vastava kohustusliku protsessi kaudu tegelikku omaenda administratiivterritooriumi valitsemist, mille järel alles sai neile omistada omavalitsuslikku staatust. 
Eraldi väärib märkimist maakonnatasandi juhtimise tähtsus tollal. Kuna esmatasandi omavalitsus oli alles kujunemisjärgus, eelmine kohaliku võimu struktuur oli maakondlik (endised rajoonid), siis asjaolusid arvestades suurem osa tegelikku organisatsioonilist tööd ja vastutust langes tollal maakonnavalitsuste tasandile. Seepärast tegid nii ÜN Presiidium kui Riigikantselei jt. valitsusametkonnad tihedat koostööd maavanematega. Hiljem, pärast 1993.a. reformi, liikus töö KOV-idega juba Siseministeeriumi alla ning maavalitsuste ja nende juhtide roll langes märgatavalt.
Valitsusaparaadi puhul muudeti seni vaid valitsuse ja selle juhi teenindamise funktsionaalsete ülesannete korraldamisele kontsentreeritud organisatsiooni asemele Riigikantselei eesotsas riigiministriga, mis asus lisaks senistele ülesannetele täitma veel tervet rida kokku 19+ põhifunktsiooni (millest võrdlevalt tänases riigisekretäri/riigikantselei omad moodustasid kogumahust vähem kui kolmandiku), sh. ka suhtlema NLiidu okupatsiooniliste jõustruktuuridega ning inkubeerima omariikluse administreerimiseks vajalikke, seni puudunud organisatsioone. Lisaks tuli tegeleda ka välissuhtlemisega mingis ulatuses, arvestades, et alguses VM, lõpuni aga ka idasuhete ja rahvussuhete portfellita ministrite aparaat sai palka riigikantseleist. Riigikantselei vastutada olid usuasjad ja riigi taasloodav sümboolika. Palju tuli tegeleda ka venekeelsete temaatikaga ja suhetega Venemaaga. Lisaks tuli võidelda ka Interrinde ja Töökollektiivide Ühendnõukogu ning Kirde-Eesti venekeelsete piirkondade kohalikke omavalitsusi valitsevate vanameelsete Eesti iseseisvust vastustavate jõududega ka väljaspool kurikuulsa 1991.a. augustiputši perioodi.
Pärast uue ülemnõukogu ja uute kohalike võimuorganite uute demokraatlike valimisseaduste alusel 1989 lõpus – 1990 alguses valimist ja omariiklusele Eesti Vabariigi taastamise vormis avalikult võetud kurssi ÜN poolt 30.märtsil 1990 otsuse alusel kiirenes riigikorralduslik tegevus järsult. Loodi juba IME ajal osaliselt valminud raamseaduste projektide alusel uued regulatsioonid, mida operatiivselt ka rakendati ning loodi ka vastavad struktuurid.
Seejuures tuleb arvestada, et kogu reformimise protsess tuli läbi viia samaaegselt raske ühiskondliku ja majandusliku üleminekuperioodiga tsentraliseeritud sotsialismist turumajanduslikku kapitalismi. Aga raskel ajal peabki just suuri reforme tegema, sest rahulikel aegadel on see tavaliselt üliraske! Majanduses tuli korraldada reaalseid olusid arvestades maksimaalne ümberkorraldamine, ja seda samaaegselt laguneva ja majanduslikku kaosesse vajuva plaanimajandusliku, tsentraliseeritult üles ehitatud NLiidu vallutanud süveneva kriisi tingimustes koos elanikkonna elementaarse toimetuleku tagamisega, mis oli senise mudeli lagunemise tõttu suurde ohtu sattunud. Seega küsimus polnud ainult võimu korralduses, vaid ka igapäevase elu korralduses raskel ja keerulisel ajal. See aga eeldas ka laia eri ühiskonnaliikmete osalemist protsessides, mitte ainult nende läbiviimise surumist vaid bürokraatlikesse raamidesse.
Lahenduseks sellele segadusele sai Valitsuse tasandil olla vaid üks: niikaua kui võimalik ressursside allikana senise tsentraliseeritud mudeli ärakasutamine samaaegselt selle asendamisega radikaalsete reformide raames ja täitmiseks uue  administreerimise korraldusega ja uute ressursiallikate leidmisega. Samas oli vaja vabaneda mitte ainult Moskva diktaadist, vaid luua senise ülitsentraliseeritud juhtimismudeli asemel ühiskonna turumajandusele üleminekut tagav võimekas iseseisva riigi administreerimise organisatsioon.
Mõned näited selleks käivitatud mehhanismidest: reforme koordineerivad suurte volitustega Valitsuse erikomisjonid, seejuures Riigiministri juhitud või tema osalusel komisjonidest nimetaks Majanduspiiri kehtestamise komisjoni, Haldusreformi komiteed, lisaks Õigusreformi komisjoni, Omandireformi komisjoni, hiljem veel NLiiduga läbirääkimiste, EKP, Vene sõjaväe ja KGB varade ülevõtmise jpt. komisjone. 
Seejuures paljusid probleeme ja projekte lahendati jooksvalt ad hoc koosluses, tihti hilisel ajal toimuvatel nõupidamistel valitsusjuhi juures või tema ülesandel muul viisil. Mõnikord toimus see isegi lausa Valitsuse istungi ajal ja tihti suuliste kokkulepete vormis, mis tollase kombe kohaselt ka pidasid. Nende nõupidamiste ja otsuste puhul on tänasega võrreldes säilinud kahjuks palju vähem arhiivimaterjali. Kuid mõneti oli tegu ka otstarbekusega, sest NLiidu võidu korral oleks suurema osa meie korrespondentsi ja arhiivimaterjalide alusel võinud vormuda Moskva-poolsete repressioonide jaoks raskete süüdistuste alusmaterjal.
Loodi ka täiesti uued institutsioonid: Riigikaitsenõukogu, Piirikaitse, hiljem Riigi- ja piirikaitse Amet, Kaitsejõudude Peastaap, Eriteenistus, KAPO, Teabeamet elik seni täielikult puudunud julgeoleku- ja riigikaitse struktuurid. Tsiviilkaitse reorganiseeriti Päästeametiks. Tihtipeale tuli neid seejuures alguses inkubeerida, milleks ainsa sobiva struktuurina oli käepärast Riigikantselei, sisejulgeoleku puhul ka Siseministeerium, mis toodi juba 1991.a. kevadel vabariigi võimkonda ja mis läbis suure reorganiseerimise, õigem oleks öelda isegi ümberpööramise igas mõttes. 
Majandusliku olukorra keerukuse tingimustes ja uue majanduslaadi loomise eesmärgil arendati laiendatud volitustega Majandusministeeriumi, loodi Tolliamet, Hinnaamet, Litsentsiamet, Riigivaraamet, mis hakkas tegelema ka erastamisega, uutel alustel tegutsemiseks reorganiseeriti Statistikakomitee ning intensiivistuva välismajandustegevuse koordineerimiseks Välismajandusamet. Juba tollal, mõistes informatsiooni ja selle töötlemise ja laiemalt IT tehnoloogilist tähtsust nii riigijuhtimisele kui majanduse arendamisele, loodi Riigikantselei juures Informaatikafond. 
Algas ka erastamine, esmajärjekorras väikeettevõtluses nii tööstuse, põllumajanduse kui teeninduse alal, mis juba 1992.aastaks suuresti läbi viidi. Erastamisele läksid ka esimesed suuremad tööstusettevõtted, nagu Norma, Eesti Talleks ja BLRT, seda küll valdavalt töötajaskonnale. Vabastati kiiresti arenema hakanud pangandusturg. Asuti ette valmistama oma raha tulekut, mida pakuti juba IME programmis. Loodi seadusandlikud alused omandireformile, riigi- ja eraaktsiaseltside tekkele ning kogu majanduse juhtimise ümberkorraldamisele, mida koordineeris eelkõige Majandusministeerium. 
Kuna tsentraliseeritud riiklik varustussüsteem varises kiirenevas tempos kokku, mindi kasvavalt üle reaalsetele kaubanduslikele otsesuhetele, Moskvast mööda minnes,  teiste saatusekaaslastega NLiidu eri regioonides, mida ärgitati meie poolt Riigikantselei koordineeritud nn. Tallinna majandusnõupidamiste abil. Kuid nende eesmärk polnud ainult otsesidemete loomine ja Moskvast majanduslik lahti rebimine, vaid oma saatusekaaslaste koolitamine reformide läbiviimiseks. Kuna olime tollal selles osas kõigist ees, siis jagasime kogemusi, ideid, normatiivse reguleerimise näidismaterjale ka teistele. Muuseas, tegime seda ka juhtimismudelite osas, mida mitmed teised tollased nn. liiduvabariigid ka rakendasid, lähima näitena Läti.
Ise me samal ajal õppisime alguses, juba IME perioodil, palju kõige edumeelsemate nn. sotsialismimaade majanduse reformidest, hiljem aga nii majanduses kui riigivalitsemises võtsime üksjagu kasutusele meie Põhjala naabrite oskusteavet, saades neilt ka vahetut koolitust ja tuge. Riigivalitsemise valdkonnast saab tuua analoogse näitena meie piirivalve ja seejärel kaitsealase koostöö Soomega. Samuti teaduslik-tehnilise koostöö vastava esimese riikidevahelise lepingu alusel Taaniga, kellega arenes samuti ka koostöö kaitsevaldkonnas – alguses informatsiooni vahetuses, hiljem ka väljaõppel. Loomulikult oli selleks vaja ka võimekaid inimesi, kes tollastes kitsastes oludes tegutsesid väsimatult peamiselt missioonitundest ja soovist aidata kaasa meie omariikluse loomisele.
Kogu tollasele arenguprotsessile oli iseloomulik mitte ainult vaimustus nii tegijate kui ka rahva hulgas, vaid ka tempo, mille sarnast pole hiljem enam olnud. Kõiki asju tuli luua ja viimistleda käigupealt, aega viitmata. Seda ka pidevalt ise juurde õppides ning kohandudes kiiresti muutuvate oludega nii poliitilises, majanduslikus kui sotsiaalses mõttes. Tehti ka vigu, kuid tervikuna valitses kogu selle esmase perioodi jooksul pragmaatilise lähenemise kõrval valitsemisele ka tulemuslik optimism ja vaimustus, mis on igasugusteks muudatusteks vajalik mentaalne valmidus, mis meie tänasel arenguetapil kipub ühiskonnas sumbuma. Selle väljendusvormidena võib tuua tollase Eesti juhtide arusaama, et väliskeskkonnaga tuleb pidevalt arvestada, kuid samas selle vaid lootma jääda ka ei saa. Seda poliitiliselt olukorras, kus Lääs kuni viimaseni panustas Gorbatšovile ja NLiidu kui tuumasupervõimu demokraatlikule transformatsioonile. Veelgi enam, kuigi teinekord raskelt, tuli arusaam, et kuigi äriliselt huvitas välispartnereid meil toimuv ja pakutav küll ning meile ka poliitiliselt üksjagu sümpatiseeriti, kuid seda siiski üpris ettevaatlikult. Alles pärast Vene vägede väljaviimist olukord selles mõttes muutus lõplikult. Samas meie ei kartnud teha otsuseid ka siis, kui meie nõuandjad soovitasid midagi muud. Me kõigutasime NLiidu säilimisele orienteeritud nn. „Gorbatšovi paati“ teadlikult ja sihikindlalt ning tegime selle nimel pühendunult tööd. Me olime tollal julged.
Omaette väljakutseks kujunes uue riigi aparaadi paika panemise probleemistik. Kui valitsuse koosseis oli võrreldavalt tänase päevani kõige haritumate ja enama arvu teaduskraadidega ja tihti oma valdkonna tippude hulka kuuluvate liikmetega mehitatud, siis paljud nõukogudeaegsed ametnikud, eelkõige nõukamentaalsusega vanameelsed või veelgi enam julgeoleku või kompartei aparaadi töötajad, ei sobitunud enam oma riigi jaoks. Seepärast võib osalist lustratsiooni riigiorganisatsiooni palkamisel pidada igati põhjendatuks. Samas juhtimises kvalifitseeritud inimeste leidmine polnud samuti lihtne töö ja kulges teinekord üle kivide-kändude. Siiski valdavalt põhines Riigikantselei järelevalvel toimunud aparaadi mehitamine persoonide motivatsioonil, kvalifikatsioonil ja oskustel, mitte lihtsalt poliitilisel kuuluvusel või ustavusel. Sellegipoolest juhtus ka vigu ja mitte alati õnnestunud värbamisprotsessi takkajärgi parandamist. Eks vanemad olijad mäletavad neid näiteid ka.
Kogu oma riigikorralduse reformi raamistiku, mitte ainult poliitilised reeglid, panid paika uued seadused, mis võeti vastu Eesti Vabariigi Ülemnõukogu poolt. Tegelikult ajas kasvavalt vähemusvalitsuse seadusandlikud initsiatiivid moodustasid suurema osa parlamendi tööpõllust. Neid valmistasid ette valitsuse struktuurid eesotsas justiitsministeeriumiga ja esitati viimistletuna Riigikantselei poolt. Samuti osaleti koos profiilsete ministeeriumitega ÜN-s nende eelnõude, samuti parlamendi seest tulnud eelnõude läbiarutamises ja hinnangu andmises. Augustiklubi liikmed kindlasti mäletavad tänuväärset tööd, mida tegi parlamendi ja tollase vähemusvalitsuse vahel keeruliste probleemide maandamisel ja seadusandliku protsessi tulemusliku läbiviimise tagamisel Riigiministri parlamendisuhete spetsiaalne asetäitja Krista Kilvet, kelle jõupingutused aitasid kaasa täitevvõimu tihedale suhtlusele ÜN-i kui seadusandliku võimuorgani ja selle koostisosadega. Eraldi väärib märkimist Valitsuse ja Ülemnõukogu Presiidiumi tulemuslik koostöö pidevalt esilekerkivate revolutsioonilise üleminekuaja tekitatud probleemide lahendamisel.
Tollele perioodile oli iseloomulik ka see, et tihti kehtestati uue korra loomiseks mitte liiga detailsed, pigem raamseadused, mida konkretiseeriti siis ajutiselt alamalseisvate normatiivaktidega. See oli igati loomulik segasel ülemineku ajal, kui veel polnud selgust regulatsioonide toimest ja mõjust ning paljus pidid asjad lihtsalt paika loksuma loomulikul viisil, jättes ruumi ka analüüsiks ja õppimiseks ning vigade parandamiseks. 
Nõukogulike valitsemiskultuuri ja praktika kaotamiseks ning efektiivsema administreerimise korraldamiseks viidi Riigikantselei koordineerimisel läbi ka klassikaline bürokraatlike protseduuride revisjon ja reform, mis lõppes 1990-date keskpaigas, kui tegelikult lõppes suures osas uue riigi aloomine. Kuid suur osa sellest tööst üleminekul uuele riigiorganisatsioonile toimus juba 1990.-1992.aa. ja viidi lõpule Põhiseaduse vastuvõtmisega, mille eelnõu ettevalmistamisel õnnestus ka minul pisut osa võtta.


